
Eltérések a házimacska (Felis catus) és vadmacska (Felis silvestris) mitokondriális 16S szekvenciájában

A Magyarországon fokozottan védett, erdős és füves területhez egyaránt kötődő európai vadmacska (Felis silvestris silvestris [Schreber, 1777]) helyzete az elmúlt évszázadban jelentősen leromlott. Fennmaradását az élőhely pusztulása, közúti gázolások és az orvvadászat mellett a házi macskákkal (Felis silvestris catus [Linnaeus, 1758]) történő intenzív hibridizáció is veszélyezteti, a faj fennmaradása szempontjából tehát nélkülözhetetlen a fajtiszta vadmacskák minél gyorsabb és hatékonyabb azonosítása.
Kutatásunk célja volt a mitokondriális genom (mtDNS) 16S rRNS régiójában olyan SNP markerek azonosítása, amelyekkel a házi macskák kis mennyiségű DNS minta vizsgálatával is elkülöníthetőek lehetnek a vadmacskáktól, ezzel támogatva a faj védelmét célzó intézkedések hatékonyságát.
Munkám során Magyarország területéről begyűjtött 72, házi macskák és vadmacskák, illetve olyan mintákat vizsgáltam, amelyek a fenotípus alapján nem voltak egyértelműen a vadmacska és házi macska csoportba sorolhatóak. Miután a mintákból DNS-t izoláltunk, a mtDNS 16S rRNS szekvenciára specifikus primerekkel PCR reakciókat végeztünk, ezt követően történt a minták szekvenáltatása. A mintákon 19 mikroszattelit marker használatával, multiplex PCR-rel ellenőriztük a fajszintű besorolást, valamint amelogenin gén vizsgálatára ivarhatározó PCR-t végeztünk, annak érdekében, hogy a minták rokonsági kapcsolatai vizsgálhatóak legyenek. A mtDNS szekvenciákat bioinformatikai eszközök segítségével elemeztük. A mikroszatellit markerek segítségével populációgenetikai elemzést végeztünk, valamint a rokonsági kapcsolatok is elemzésre kerültek a Colony szoftver segítségével.
A kutatás során a mitokondrium 16S rRNS szekvenciájában 3 olyan SNP-t azonosítottunk, amelyek asszociáltak azzal, hogy a minták házi macskától vagy vadmacskától származtak, így SNP markerként kerülhetnek felhasználásra. Ezek a mtDNS 16S rRNS 323., 371., és 372. pozíciójában voltak megtalálhatóak, általuk 3 haplotípust azonosítottunk, amelyek eltérő frekvenciával fordultak elő, illetve az egyes csoportok között is megfigyelhető volt eltérés a gyakoriságukban. A rokonsági kapcsolatok vizsgálatakor 4 testvér-csoportot azonosítottunk a mintákon belül, ezeknél a mintáknál a testvéri kapcsolatot alátámasztotta a megegyező SNP-k detektálása.



